Document ID: 31996D0653

A Bizottság 96/653/EK határozata
(1996. november 11.)
a 66/404/EGK és 71/161/EGK tanácsi irányelvek követelményeinek nem megfelelő erdészeti szaporítóanyagok ideiglenes forgalmazásának tagállamok általi engedélyezésére vonatkozó felhatalmazásról
(96/653/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb Ausztria, Finnország és Svédország Csatlakozási Okmányával módosított, az erdészeti szaporítóanyagok forgalmazásáról szóló, 1966. június 14-i 66/404/EGK tanácsi irányelvre [1] és különösen annak 15. cikkére,
tekintettel a legutóbb Ausztria, Finnország és Svédország Csatlakozási Okmányával módosított, a Közösségen belül forgalmazott erdészeti szaporítóanyagokra vonatkozó külső minőségi előírásokról szóló, 1971. március 30-i 71/161/EGK tanácsi irányelvre [2] és különösen annak 15. cikkére,
tekintettel az egyes tagállamok által előterjesztett kérésekre,
mivel a mellékletekben meghatározott fajok szaporítóanyagainak előállítása jelenleg egyetlen tagállamban sem kielégítő, ennek eredményeként a 66/404/EGK és a 71/161/EGK irányelvek rendelkezéseinek megfelelő szaporítóanyagok iránti keresletüket nem lehet kielégíteni;
mivel harmadik országok nem képesek az adott fajok vonatkozásában elégséges mennyiségű olyan szaporítóanyagot kínálni, amely a közösségi szaporítóanyagokkal azonos értékű garanciát tudna nyújtani, illetve amely a fenti irányelvek rendelkezéseinek eleget tesz;
mivel éppen ezért a tagállamokat fel kell hatalmazni, hogy ideiglenesen az adott fajok esetében a kevésbé szigorú követelményeknek megfelelő szaporítóanyagok forgalmazását engedélyezzék annak érdekében, hogy a 66/404/EGK és a 71/161/EGK irányelvek rendelkezéseinek megfelelő szaporítóanyagok hiányát pótolhassák;
mivel genetikai okok miatt a szaporítóanyagokat az adott faj természetes élőhelyén belüli származási helyeken kell összegyűjteni, és a lehető legszigorúbb garanciákat kell nyújtani az anyag fajtaazonosságát illetően;
mivel ezen túlmenően a szaporítóanyagokat csak akkor szabad forgalmazni, ha ezeket a szaporítóanyagra vonatkozó bizonyos részleteket tartalmazó okmány kíséri;
mivel ezen túlmenően minden tagállamot fel kell hatalmazni, hogy területén engedélyezhesse olyan vetőmagok és palánták forgalmazását, melyek a származást illetően a 66/404/EGK irányelvben megállapítottaknál kevésbé szigorú követelményeknek tesznek eleget, illetve olyan vetőmagokét, amelyek a fajtatisztaság tekintetében a 71/161/EGK irányelvben megállapítottaknál kevésbé szigorú követelményeknek felelnek meg, amennyiben az ilyen anyagok forgalmazását e határozat értelmében a többi tagállamban engedélyezték;
mivel az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
(1) A tagállamok felhatalmazást kapnak arra, hogy engedélyezzék a 66/404/EGK irányelv származással kapcsolatos rendelkezéseinek nem megfelelő vetőmagok forgalmazását a területükön az I. mellékletben leírtak szerint, azzal a feltétellel, hogy a 2. cikkben megadott, a vetőmag származási helyére és a betakarítás helyének tengerszint feletti magasságára vonatkozó bizonyítékokat biztosítják.
(2) A tagállamok felhatalmazást kapnak arra, hogy saját területükön engedélyezzék a fenti vetőmagokból a Közösségben nevelt palánták forgalmazását.
2. cikk
(1) Az 1. cikk (1) bekezdésében és a 4. cikkben említett bizonyíték akkor tekintendő biztosítottnak, ha a szaporítóanyag a Gazdasági Együttműködési és Fejlesztési Szervezet (OECD) a nemzetközi kereskedelemben résztvevő erdészeti szaporítóanyagok ellenőrzési rendszerében meghatározott "forrásazonosított szaporítóanyag" kategóriába - vagy egy, az ugyanebben a rendszerben meghatározott egyéb kategóriába - tartozik.
(2) Amennyiben az (1) bekezdésben említett OECD rendszert a szaporítóanyag származási helyén nem alkalmazzák, más hivatalos bizonyíték is megengedhető.
(3) Amennyiben hivatalos bizonyíték nem áll rendelkezésre, a tagállamok elfogadhatnak más, nem hivatalos bizonyítékot is.
3. cikk
A tagállamok ezennel felhatalmazást kapnak arra, hogy a II. mellékletben meghatározottaknak megfelelően a saját területükön engedélyezzék a 71/161/EGK irányelv I. mellékletében meghatározott, a fajtatisztaságra vonatkozó követelményeknek nem megfelelő vetőmagok forgalmazását, feltéve hogy a 66/404/EGK irányelv 9. cikke szerint szükséges okmányon az alábbi szöveg szerepel:
"A vetőmag a fajtatisztaságra vonatkozó előírásoknak nem felel meg."
4. cikk
A tagállamok a III. mellékletben meghatározott feltételeknek megfelelően felhatalmazást kapnak arra, hogy saját területükön engedélyezzék olyan vetőmag forgalmazását, amely sem a 66/404/EGK irányelv származással kapcsolatos követelményeinek, sem pedig a 71/161/EGK irányelv I. melléklete fajtatisztaságra vonatkozó követelményeinek nem felel meg, a következő feltételekkel:
- a 2. cikkben megadott, a vetőmag származási helyére és a betakarítás helyének tengerszint feletti magasságára vonatkozó bizonyíték biztosított, és
- a 66/404/EGK irányelv 9. cikke által megkövetelt okmányon az alábbi szöveg szerepel:
"A vetőmag a fajtatisztaságra vonatkozó előírásoknak nem felel meg."
5. cikk
A kérelmező tagállamok körébe nem tartozó tagállamok is felhatalmazást kapnak arra, hogy az I., II., illetve III. mellékletek feltételei mellett és a kérelmező tagállamok szándékai szerinti célból engedélyezzék az e határozat szerint megengedett vetőmagok és palánták forgalmazását a saját területükön.
6. cikk
Az 1. cikk (1) bekezdésében, valamint a 3., illetve a 4. cikkben előírt felhatalmazások, amennyiben azok az erdészeti szaporítóanyagok első Közösségen belüli forgalomba hozatalára vonatkoznak, 1997. november 30-án járnak le. Amennyiben az ilyen felhatalmazások a Közösségen belüli későbbi forgalomba hozatalra vonatkoznak, úgy azok 1998. december 31-én járnak le.
7. cikk
Az erdészeti szaporítóanyagok a 6. cikkben említettek szerinti első forgalomba hozatalával kapcsolatban a tagállamok azonnal tájékoztatják a Bizottságot, valamint a többi tagállamot a kevésbé szigorú követelményeknek megfelelő azon anyagok mennyiségéről, amelyek forgalmazását saját területükön ezen határozat alapján engedélyezték.
8. cikk
Ennek a határozatnak a tagállamok a címzettjei.
Kelt Brüsszelben, 1996. november 11-én.

Labels: 3
15
6